Il-Ministru tal-Ekonomija, Investiment u Intarpriżi, Dr Chris Cardona ħabbar li l-kumpanija Baxter se tkun qed timpjega 190 ħaddiem ieħor fl-impjant tagħha f’Malta. Dan wara li l-kumpanija Baxter kompliet tinvesti fil-faċilitajiet tagħha f’Malta u anke sabet l-appoġġ tal-Gvern. Tletin minn dawn-il 190 impjegat ġdid se jkunu fit-taqsima tal-Riċerka u l-Innovazzjoni, waqt li 160 impjegat ieħor se jkunu qed jaħdmu fil-linji tal-produzzjoni. Fit-taqsima tal-R&D se jkunu impjegati diversi tekniċi f’diversi oqsma relatati mal-prodotti mediċi tal-kumpanija u li jikkumplimentaw il-ħidma mwettqa minn taqsimiet oħrajn madwar id-dinja. Il-Ministru Chris Cardona kien qed iżur il-kumpanija Baxter bil-għan li jqatta’ l-ewwel ftit minuti ta’ jum il-ħaddiem flimkien mal-impjegati li jagħtu s-servizzi tagħhom anke matul il-lejl. “Ma stajniex infakkru s-Sħubija ta’ Malta fl-Unjoni Ewropea u Jum il-Ħaddiem b’aħbar pożittiva aktar minn dik li qed nagħtu llum; żieda sostanzjali fin-numru ta’ impjegati li jaħdmu f’waħda mill-kumpaniji li għandha bazi b’saħħitha f’pajjiżna” saħaq il-Ministru Cardona. Dr Chris Cardona qal li din l-aħbar hija konferma oħra ta’ kemm l-istrateġija ekonomika ta’ dan il-Gvern miexja fid-direzzjoni t-tajba u qeda toħloq impjiegi ta’ kwalita’ għall-Maltin. F’diskors li għamel lil l-impjegati tal-Baxter, il-Ministru Cardona rringrazzja lilhom u lil ħaddiema kollha Maltin tal-impenn u l-kontribut li jgħatu. “Il-ħiliet u l-bżulija tal-ħaddiem Malti huma s-sigriet ewlieni tas-suċċess ekonomiku li qed jikseb pajjiżna u ta’ dan ħaqqhom kull tifħir” qal il-Ministru Cardona.